A BIZOTTSÁG HATÁROZATA
(2006. június 23.)
a 2005/710/EK határozatnak a Romániában a baromfik körében észlelt magas patogenitású madárinfluenzával kapcsolatos egyes védekezési intézkedések tekintetében történő módosításáról
(az értesítés a C(2006) 2421. számú dokumentummal történt)
(EGT vonatkozású szöveg)
(2006/435/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a harmadik országokból a Közösségbe behozott állatok állat-egészségügyi ellenőrzésére irányadó elvek megállapításáról, valamint a 89/662/EGK, 90/425/EGK és 90/675/EGK irányelvek módosításáról szóló, 1991. július 15-i 91/496/EGK tanácsi irányelvre (1) és különösen annak 18. cikke (7) bekezdésére,
tekintettel a harmadik országokból a Közösségbe behozott termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre (2) és különösen annak 22. cikke (6) bekezdésére,
mivel:
(1)
A Délkelet-Ázsiában 2003 decemberében a magas patogenitású H5N1 vírustörzs következtében kitört madárinfluenzát követően a Bizottság e betegséggel kapcsolatban számos védekezési intézkedést fogadott el, különösen a Romániában a magas patogenitású madárinfluenza gyanújával kapcsolatos egyes védekezési intézkedésekről szóló, 2005. október 13-i 2005/710/EK bizottsági határozatot (3).
(2)
A 2005/710/EK határozat felfüggeszti az élő baromfi, a laposmellű futómadár, a vadon élő és tenyészett vadszárnyas, a baromfin kívüli élő madár - beleértve a kedvtelésből tartott madarakat, e fajok keltetőtojásait és más madártermékeket is („az érintett behozatal”) - Románia e betegség által érintett egyes részeiről a Közösségbe történő behozatalát.
(3)
Románia most további információkat juttatott el a Bizottságnak a madárinfluenzával kapcsolatos országos helyzetről, amelyekből kiderül, hogy a közelmúltban a betegség kitörését figyelték meg Romániának a 2005/710/EK határozat által regionalizált területén kívül.
(4)
Az elmúlt hetekben a madárinfluenza Románián belüli gyors terjedésére való tekintettel Románia egész területére ki kell terjeszteni a Romániából a Közösségbe történő érintett behozatal felfüggesztését.
(5)
A 2005/710/EK határozatot ezért ennek megfelelően módosítani kell.
(6)
A Bizottság számára a betegség helyzetéről és az illetékes hatóságok által Romániában elvégzett ellenőrzési intézkedésekről továbbított információ fényében e határozat rendelkezéseit felülvizsgálják az Élelmiszerlánc- és Állat-egészségügyi Állandó Bizottság 2006. júliusi ülésén.
(7)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2005/710/EK határozat melléklete helyébe e határozat mellékletének szövege lép.
2. cikk
A tagállamok az e határozatnak való megfelelés érdekében haladéktalanul meghozzák a szükséges intézkedéseket, és kihirdetik azokat. Erről haladéktalanul tájékoztatják a Bizottságot.
3. cikk
Ennek a határozatnak a tagállamok a címzettjei.
Kelt Brüsszelben, 2006. június 23-án.